text: Falsk alarm på Alssundbroen
  19 marts 2010 kl. 08.59
  Politiet måtte tidligt i morges rykke ud til Alssundbroen, da en mand bevægede sig rundt på den forkerte side af rækværket.
  Klokken seks i morges fik Syd- og Sønderjyllands Politi en opringning fra en bekymret borger, der havde set en mand på den forkerte side af rækværket på Alssundbroen i Sønderborg.
  Politiet reagerede straks på henvendelsen og fik tilkaldt bådassistance fra Sønderborgs redningsberedskab, der sejlede ud til broen. Da politiet og beredskabet ankom til stedet viste det sig dog, at det blot var sergentskolen, der holdt øvelse på broen i morges. 
  Militæret havde mandskab på begge sider af broen til at passe på de kommende sergenter, og der var ingen fare på færde.
  